Més d'un centenar de representants de l'administració pública, d'agents socials i econòmics i d'empreses i entitats de la demarcació de Barcelona teixeixen aliances i debaten sobre com portar a l'àmbit local els reptes globals de desenvolupament sostenible.
Durant la sessió s'ha presentat el nou Monogràfic "De la responsabilitat social a la sostenibilitat global.
El Consell de Relacions Laborals de Catalunya i l'Agenda 2030".
El 65% dels Objectius de Desenvolupament Sostenible (ODS) només es podran assolir amb la col·laboració dels ens locals.
Aquesta dada de la Comissió Europea constata que és necessària una doble mirada, global i local, de l'Agenda 2030 per al Desenvolupament Sostenible.
Un repte que la Comissió de Responsabilitat Social del Consell de Relacions Laborals ha entomat i dialogat a la sessió 'De la responsabilitat social a la sostenibilitat social' ( vegeu el programa ), dimarts 19 de març al Recinte Modernista de Sant Pau, a Barcelona.
El director general de Relacions Laborals i Qualitat en el Treball de la Generalitat de Catalunya i president d'aquesta Comissió, Enric Vinaixa, ha obert la jornada recordant els nombrosos reptes que suposa l'Agenda 2030 per a Catalunya, "des d'incrementar la productivitat del treball i reduir la creixent desigualtat econòmica fins a prioritzar la lluita contra l'atur juvenil i de llarga durada, així com reduir la taxa de risc de pobresa en el treball i la precarietat laboral".
M. Àngels Pujols, secretària general del Consell, ha remarcat el compromís d'incorporar aquests reptes globals al marc català de relacions laborals i ha posat en valor el treball previ desenvolupat a nivell intern per explorar els desafiaments i oportunitats dels ODS per a les administracions locals.
A continuació, una taula rodona moderada per Arnau Queralt, director del Consell Assessor per al Desenvolupament Sostenible, ha permès il·lustrar amb reflexions i experiències l'aterratge territorial de l'Agenda 2030 i els avenços en l'elaboració del pla nacional.
Ha comptat amb les intervencions de Xavier Bertrana en representació de la Diputació de Barcelona, Gemma López per part de l' Ajuntament de Sant Cugat del Vallès i Mònica Moro del Grup Menarini.
Tot seguit ha pres la paraula la Comissió de Responsabilitat Social del Consell amb un espai de diàleg que ha reafirmat el compromís de la Generalitat de Catalunya i els agents empresarials i sindicals que en formen part d'integrar aquests reptes en la seva acció.
Hi han intervingut la Direcció General de Relacions Laborals i Qualitat en el Treball (Àngels Cuadrada), CCOO de Catalunya (Michela Albarello), UGT de Catalunya (José Antonio Pasadas), FOMENT (Cristina García), PIMEC (Rosa M. Juny) i FEPIME (Roser Moré).
A preguntes de la moderadora, Núria Gonzàlez, coordinadora analista del Consell, els ponents han reflexionat sobre com incorporar els ODS al dia a dia de les empreses, com es conjuguen en el marc de la negociació col·lectiva o el paper dels sindicats en l'avenç de l'Agenda 2030, entre d'altres qüestions.
La sessió ha comptat amb un espai de networking per propiciar aliances i intercanvi de recursos entre els assistents i ha permès presentar una nova publicació del CRL amb reflexions expertes sobre els temes tractats: De la responsabilitat social a la sostenibilitat global.
El Consell de Relacions Laborals de Catalunya i l'Agenda 2030.
El Consell de Relacions Laborals obre el diàleg de la localització de l'Agenda 2030 al territori.
Barcelona acull la primera de les sessions que es faran a diferents indrets de Catalunya